GiliGold/VAD_KnessetCorpus huggingface dataset:
שרית זוכוביצקי: האלמנט השני, כמו שאמרתי, זה חיוב היבואנים לייבא רכב לא לאנשים עם צרכים מיוחדים אלא עוסקים שיש להם צורך ברכב מיוחד לצורך עסקם, כאשר יש להם מגבלה שהם לא יכולים לייבא את הרכב בעצמם, משום שהסעיף שמסדיר את יבוא אישי של רכב קובע, שעוסק לא יכול לייבא רכב לשימושו.
שרית זוכוביצקי: וכדי לא להשאיר את העוסקים מול שוקת שבורה, אנחנו, בהסמכת היבואנים, מטילים עליהם חובה לספק את הרכב הזה וחובה לא לסרב לספק אותו.
יצחק וקנין: עד כאן?
שרית זוכוביצקי: כן, זה התיקון.
יצחק וקנין: מישהו רוצה להתייחס, רבותי, לדברים?
יצחק וקנין: איגוד יבואני הרכב, כן.
יעקב אנוך: כבוד היושב-ראש, אנחנו למעשה הגענו להסכמה עם משרד התחבורה על רוב הנושאים.
יעקב אנוך: יש נושא אחד או שני נושאים שהייתי רוצה לגעת בו.
יצחק וקנין: אתה רוצה כשנגיע לזה?
יצחק וקנין: טוב, רבותי, אם יש הערות כלליות נאמר אותן, ולגבי הסעיפים עצמם נקרא את הסעיפים.
יצחק וקנין: כשנגיע לסעיף שאתם חושבים שצריך לשנות אותו, נקרא ונראה מה נוכל לעשות בסעיף הזה.
יצחק וקנין: אני מציע שתקריאי את הצו.
שרית זוכוביצקי: צו הפיקוח על מצרכים ושירותים (יבוא רכב ומתן שירותים לרכב) (תיקון), התשע"ב-2012.
שרית זוכוביצקי: תיקון סעיף 1: בסעיף 1 לצו הפיקוח על מצרכים ושירותים (יבוא רכב ומתן שירותים לרכב), התשל"ט-1978 (להלן- הצו העיקרי) – (1): בהגדרת "יבואן", בפסקה (2), במקום "מסוג 1M כמשמעותו" יבוא "מסוגים 1M ו-1N כמשמעותם", והמלים "ובאותה התקינה" – יימחקו.
שרית זוכוביצקי: נקרא קודם את כל סעיף ההגדרות.
יצחק וקנין: כן, את כל תיקון סעיף 1.
יצחק וקנין: תקראי אותו עד סעיף 5, נשאל אם יש הערות, ונצביע אם לא יהיו הערות.
שרית זוכוביצקי: (2) אחרי הגדרת יבואן יבוא: ""יבואן חדש" – יבואן שלא קיבל רישיון ליבוא רכב בארבע שנים שקדמו להגשת הבקשה לרישיון יבוא".
שרית זוכוביצקי: (3) בהגדרת "סוכן מורשה", בפסקה (2), במקום "2,000" יבוא "1,500".
שרית זוכוביצקי: (4) אחרי הגדרת "סוכן מורשה" יבוא: ""עוסק" – כהגדרתו בחוק מס ערך מוסף, התשל"ו-1975".
שרית זוכוביצקי: (5) אחרי הגדרת "רכב חדש" יבוא ""רכב שיוצר בשלבים" – כמשמעותו בתקנה 282(א)(3)(א) לתקנות התעבורה".
שרית זוכוביצקי: הסעיף הראשון, הגדרת יבואן.
שרית זוכוביצקי: אנחנו במסגרת התיקון הזה מרחיבים את סוגי כלי הרכב שניתן לייבא ביבוא מקביל.
שרית זוכוביצקי: אם עד היום אפשר היה להביא רכב מסוג 1M, דהיינו רכב נוסעים פרטי עד שמונה מושבים שמשקלו עולה על 3,500 ק"ג, אנחנו עכשיו מאפשרים לייבא ביבוא מקביל גם רכב מסוג 1N, שזה רכב מסחרי שמשקלו אינו עולה על 3,500 ק"ג.
שרית זוכוביצקי: בנוסף עשינו פה שינוי נוסף.
שרית זוכוביצקי: אם בעבר אפשר היה להביא רכב מאותו הדגם ובאותה התקינה שהביא היבואן הישיר, דהיינו זה שקשור עם היצרן, עשינו הקלה וויתרנו על אלמנט התקינה.
שרית זוכוביצקי: זאת אומרת המלים "באותה התקינה" שקיימות היום בנוסח ההגדרה נשמטות, ואין חובה שהיבוא המקביל יהיה רק רכב שיובא באותה התקינה.
שרית זוכוביצקי: זה לעניין סעיף הגדרת יבואן.
שרית זוכוביצקי: לעניין הגדרת יבואן חדש, ההגדרה הזאת נדרשה לצורך הקלה בתנאים לקבלת רישיון ליבוא.
שרית זוכוביצקי: פרסמנו לפני כחודשיים, פחות אפילו, תיקון לצו הפיקוח שלא היה טעון אישור של ועדת הכלכלה.
שרית זוכוביצקי: במסגרתו, כפי שהתחייבנו גם בוועדת הכלכלה, קבענו צעדים מקלים על מנת לאפשר לשחקנים חדשים להיכנס לענף יבוא הרכב.
שרית זוכוביצקי: במסגרת הצעדים המקלים האלה נתנו תנאים מיוחדים ליבואן חדש, זאת אומרת יבואן שזה עתה התחיל את דרכו כיבואן, לא רצינו לעשות חסם כניסה.
שרית זוכוביצקי: הגענו למסקנה שכדי להסיר את חסמי הכניסה אנחנו רוצים להקל.
שרית זוכוביצקי: אז הקלנו בשני אלמנטים, זה כבר נמצא בנוסח הקיים.
שרית זוכוביצקי: הקלנו באלמנט הערבות והקלנו באלמנט ההון העצמי, כאשר קבוצת הייחוס היתה היבואן החדש, והיבואן החדש הוא זה שלא קיבל רישיון בארבע השנים האחרונות.
שרית זוכוביצקי: לעניין סוכן מורשה, גם פה עשינו הקלה.
שרית זוכוביצקי: סוכן מורשה הוא הגוף בחוץ-לארץ שאתו מתקשר היבואן.
שרית זוכוביצקי: גם על הסוכן המורשה חלים תנאים על-פי צו הפיקוח, בין היתר משך ההסכם שלו עם היצרן שלו בחוץ-לארץ וכו', וגם היקף המכירות שלו.
שרית זוכוביצקי: גם פה רצינו לעשות צעדים מקלים.
שרית זוכוביצקי: היקף המכירות היום הוא 2,000 כלי רכב, והפחתנו את הכמות ל-1,500, שוב, כדי להסיר חסמים, כדי למצוא דילרים שאפשר יהיה להתקשר איתם, וכדי לאפשר את היבוא המקביל והיבוא המסחרי בצורה טובה.
שרית זוכוביצקי: לגבי הגדרת עוסק מורשה.
שרית זוכוביצקי: ההגדרה הזאת נדרשת לצורך החובה שסיפרתי עליה, לחייב יבואנים לייבא רכב לעוסקים, ולכן רצינו להגדיר את קבוצת העוסקים.
שרית זוכוביצקי: משכנו את ההגדרה מחוק מס ערך מוסף.
איתי עצמון: תוכלי לומר מה ההגדרה?
שרית זוכוביצקי: אני מקריאה מחוק מס ערך מוסף, התשל"ו-1975.
שרית זוכוביצקי: ההגדרה היא: ""עוסק מורשה" – עוסק שנרשם לפי סעיף 52 או לפי סעיף 58 ואינו עוסק פטור, וכן מי שנמנה עם סוג העוסקים שלגביהם קבע שר האוצר שיירשמו כעוסקים מורשים".
שרית זוכוביצקי: רצינו הגדרה רחבה כדי שעוסק שבאמת יש רכב מיוחד שהוא צריך ולא יכול להביא לשימושו, יבואן יביא אותו עבורו.
איתי עצמון: רגע, זאת הגדרת "עוסק מורשה" או "עוסק"?
שרית זוכוביצקי: "עוסק מורשה".
איתי עצמון: לא, אז אני שאלתי מהי הגדרת "עוסק", שהיא רלוונטית לצו.
שרית זוכוביצקי: סליחה.
שרית זוכוביצקי: ""עוסק" – מי שמוכר נכס או נותן שירות במהלך עסקיו, ובלבד שאינו מלכ"ר או מוסד כספי, וכן מי שעושה עסקת אקראי".
שרית זוכוביצקי: רגע, עוד הגדרה אחת, "רכב שיוצר בשלבים".
שרית זוכוביצקי: רכב שיוצר בשלבים, שוב שאבנו את ההגדרה מתקנות התעבורה, אקריא את ההגדרה: "הרכב יוצר בידי כמה יצרנים, והושלם תאריך יצורו המוגדר בהנחיות האיחוד האירופי כרכב שיוצר בשלבים".
שרית זוכוביצקי: כאשר קבענו את החובה ליבואנים לייבא עבור עוסקים, אמרנו שלא ניתן להם כל סוג רכב שמורכב באופן שאין להם שליטה עליו.
שרית זוכוביצקי: ולכן אמרנו או רכב שיוצר על-ידי היצרן במקורו באופן מושלם או רכב שיוצר בשלבים, ואלה סוגי הרכב שהוא יוכל להביא או שהעוסק יוכל לבקש.
שרית זוכוביצקי: זהו.
יצחק וקנין: יש הערות, רבותי, לסעיפים?
עזרא שוהם: סליחה, יש לי הערה.
עזרא שוהם: לגבי תוספת ביטול התקינה, לא הבנתי מה הכוונה "ביטול התקינה".
אבנר פלור: אז אני אסביר, ברשותך.
אבנר פלור: היום אנחנו מאפשרים יבוא מקביל של רכב מתוצר ודגם שהיבואן הישיר מייבא עם אותה תקינה.
אבנר פלור: אם הוא מביא תקינה אירופית אז תקינה אירופית או אמריקנית.
אבנר פלור: אנחנו פה מאפשרים, שגם אם היבואן הישיר לא מייבא את הרכב עם תקינה אמריקנית, אנחנו רוצים כן לאפשר ליבואן המקביל להביא את הרכב הזה.
אבנר פלור: זאת אומרת בכל מקרה ובכל מצב, הרכב מחויב לעמוד בתקינה מסוימת, או אירופית או אמריקנית.
עזרא שוהם: אחת התקינות תהיה תמיד?
עזרא שוהם: בסדר.
עזרא שוהם: תודה.
יצחק וקנין: עוד שאלות?
יצחק וקנין: אין שאלות.
יצחק וקנין: אני מצביע על סעיף 1, כולל כל תתי-הסעיפים עד (5).
יצחק וקנין: בעד סעיף 1 – פה אחד
יצחק וקנין: סעיף 2 – הוספת סעיף 3ב.
שרית זוכוביצקי: הוספת סעיף 3ב.
שרית זוכוביצקי: אחרי סעיף 3א לצו העיקרי יבוא: יבוא רכב חדש ביבוא מיוחד – 3ב(א): על אף האמור בסעיף 3(א)(5) יבואן רכב המבקש רישיון לייבא רכב מדגם שאינו מייבא באופן סדיר עבור עוסק, לצרכי עיסקו הייחודיים (להלן – רכב ביבוא מיוחד) יספק שירותי תחזוקה לרכב באמצעות מוסך שירות אחד לפחות.
שרית זוכוביצקי: (ב) על אף האמור בסעיף 3(א)(10) יבואן רכב המבקש לייבא רכב – ופה אני מוסיפה את המלים "ביבוא מיוחד", זה נשמט, הרי כל הסעיף הזה עוסק ברכב ביבוא מיוחד – שיוצר בשלבים ייתן לרכב את מלוא האחריות שנתן לו יצרן הרכב המיובא.
שרית זוכוביצקי: (ג) על אף האמור בסעיף 11(ב) יבואן שייבא רכב ביבוא מיוחד יספק לקונה מוצר תעבורה לרכב בתוך פרק זמן שלא יעלה על 45 ימים מיום קבלת ההזמנה.
שרית זוכוביצקי: ופה ההערה של היבואנים לגבי ימי העבודה.
שרית זוכוביצקי: (ד) על אף האמור בסעיף 13 יבואן שייבא רכב ביבוא מיוחד יספק לקונה הערות שימוש בשפה האנגלית או בשפה העברית.
יצחק וקנין: אני מציע שתסבירי, אחרי כן נשמע הערות לסעיפים.
שרית זוכוביצקי: במסגרת התיקון הזה חייבנו יבואנים להביא לבעלי עסקים רכב לצרכיהם המיוחדים.
שרית זוכוביצקי: ראינו לנגד עינינו כלי רכב ייחודיים.
יצחק וקנין: תני לנו דוגמה.
שרית זוכוביצקי: למשל, אני יכולה להגיד שרכב כזה הוא רכב סיור וטיול.
שרית זוכוביצקי: מורי הדרך ביקשו לייבא רכב שהוא בעל ממדים גדולים, שיש לו תא מטען גדול, שיתאים לשירות שהם נותנים לתייר שבא מחוץ-לארץ.
שרית זוכוביצקי: הם טענו שהיבואנים לא מביאים את הדגמים שהם מעוניינים בהם, ומצד שני הם לא יכולים להביא בעצמם משום שהם מוגדרים "עוסקים".
שרית זוכוביצקי: בסיטואציה הזאת העדפנו שהם יפנו ליבואנים והיבואנים יביאו להם את כלי הרכב המיוחדים האלה, שמתאימים בדיוק לצרכים של התיירים כמו שהם מגדירים, ולא שיביאו בעצמם.
שרית זוכוביצקי: לא רצינו לפרוץ את היבוא האישי, מצד שני בהסכמת היבואנים הם כן יוכלו להביא להם את הכלים האלה.
שרית זוכוביצקי: במסגרת הסעיף הזה, בהסכמת היבואנים, הקלנו בתנאים.
שרית זוכוביצקי: כשאתה מייבא רכב יש לך חובות כלפי הקונה שלך: אתה צריך לספק לו מוצרי תעבורה, אתה צריך לתת לו שירותי תחזוקה, אתה צריך לתת לו הוראות שימוש וגם אחריות.
שרית זוכוביצקי: הקלנו בתנאים האלה וקבענו תנאים מקלים לעניין אלמנטים של אחרי היבוא כלפי יבואן שמביא רכב, שבדרך כלל הוא מביא אחד כזה, אין לו תשתית מלאה ליבוא של הרכב.
שרית זוכוביצקי: אני אספר מה ההקלות.
שרית זוכוביצקי: כמובן, לעניין מוסך שירות, אם היום כשמביאים רכב באופן מסחרי וסדרתי אז צריך לתת שירות במוסך מרכזי, אנחנו הסתפקנו במוסך שירות.
שרית זוכוביצקי: לעניין האחריות, היום אנחנו מחייבים יבואן לתת אחריות שנתיים, במקרה הזה אנחנו מחייבים אותו לתת את מלוא האחריות שנתן היצרן.
איתי עצמון: כלומר ללא קביעת תקופה מינימאלית.
שרית זוכוביצקי: ללא קביעת תקופה מינימלית.
שרית זוכוביצקי: מה שנותן היצרן, מלוא האחריות הזאת, מקבל אותו קונה.
קריאה: זו התקדמות.
שרית זוכוביצקי: דבר נוסף, היום בחוק יש חובה לספק מוצרי תעבורה תוך שבעה ימים.
שרית זוכוביצקי: כשאתה מביא סדרתי זו כמובן אפשרות, כשאתה מביא רכב ייחודי, עשינו הקלה ל-45 ימים.
יצחק וקנין: זאת אומרת, אם אדם קנה רכב ואין לו חלק מסוים, הוא יחכה 45 ימים עד שיביאו לו את זה.
שרית זוכוביצקי: למעשה אנחנו מחייבים פה את היבואן להביא לו את הרכב.
שרית זוכוביצקי: זה רכב שהיבואן לא ערוך לטפל בו, והוא מביא את זה במיוחד בשבילו.
שרית זוכוביצקי: עבור כלי רכב רבים ודאי אנחנו רוצים שיהיה מלאי, יעשו את התשתית המתאימה כדי לספק מוצרי תעבורה באופן מידי.
שרית זוכוביצקי: כשהיבואן מייבא רכב אחד עבור עוסק לצרכיו הייחודים, אז הוא מביא לו אבל הוא לא מחזיק מלאים עבור אדם אחד בודד.
שרית זוכוביצקי: כמובן, האדם הזה גם לא חייב לתקן את הרכב אצלו.
שרית זוכוביצקי: הקלה נוספת זה כמובן הוראות השימוש.
שרית זוכוביצקי: אנחנו מחייבים יבואנים סדירים לתרגם את הוראות השימוש, זה כמובן נכון כשמביאים מסה גדולה של כלי רכב.
שרית זוכוביצקי: כשמביאים רכב אחד אנחנו מסתפקים בהוראות שימוש בשפה האנגלית.
איתי עצמון: וזה לא גורע מהחובה למסור רשימת מוסכים מעודכנת?
שרית זוכוביצקי: זה לא גורע.
יעקב אנוך: אני נשיא איגוד יבואני הרכב.
יעקב אנוך: אדוני היושב-ראש, מספר הערות.
יעקב אנוך: הערה ראשונה: בסעיף (ג) – 45 ימים, אני מבקש להוסיף ימי עבודה, שלא יימנו שבתות וחגי ישראל כימים שבהם אנחנו צריכים לעבוד.
איתי עצמון: בסעיף 11(ב), כנוסחו היום, כתוב "7 ימים מיום קבלת ההזמנה".
איתי עצמון: כלומר גם לגבי היבואנים "הרגילים" אין דרישה של ימי עבודה.
יעקב אנוך: אני יודע.
יעקב אנוך: הסעיף שאתה מזכיר בנוי על זה שביבוא סדרתי יש לך את החלקים במלאי ואתה ערוך ואתה מסודר.
יעקב אנוך: פה מדובר על להביא משהו מאוד מיוחד שמראש לכאורה מכריחים אותנו להביא אותו.
יעקב אנוך: לא היינו מביאים אותו, הוא לא כלכלי, אין שום סיבה להביא אותו.
יצחק וקנין: יקי, מה שאתה רוצה בעצם, בגדול, זה עוד ארבעה-חמישה ימים.
יצחק וקנין: זו האמת.
יעקב אנוך: כן.
יצחק וקנין: כי אם אתה מדבר על ימי עבודה, אם יש חג אז עוד יום אחד.
יצחק וקנין: מדברים פה על חמישה-שישה ימים הטופ.
יעקב אנוך: אתן לך דוגמה.
יעקב אנוך: הבעיה שאנחנו נופלים למשל על חגים בתחילת השנה החדשה, מה-20 ומשהו לדצמבר עד כמעט אמצע ינואר בחוץ-לארץ אין לך עם מי לדבר, ואתה מפסיד שלושה שבועות של ימים שהם לא ימי עבודה, שאתה לא יכול לעשות שום דבר.
יעקב אנוך: הכול סגור, אין לך מה לעשות.
יעקב אנוך: ולכן זה הופך להיות קצר.
יעקב אנוך: מהמזרח הרחוק, לפעמים, אם זה לא משהו שמביאים באוויר אלא צריך להביא אותו בים, זה מעל לחודש בים.
יעקב אנוך: ולכן צריך לקחת בחשבון ולהתייחס לימי עבודה.
יעקב אנוך: תראו, זה דבר מאוד מיוחד, לא התנגדנו לו, למרות שלכאורה מכריחים אותנו ואין שום זכות להכריח אותנו.
יצחק וקנין: דקה אחת.
יצחק וקנין: משרד התחבורה, מדובר על עוד חמישה ימים, זה קריטי בשבילכם?
קריאה: במקרה הזה לא.
יצחק וקנין: אז אפשר לכתוב 50?
שרית זוכוביצקי: כדי לשמור אחידות הנוסח נוסיף את הימים.
איתי עצמון: אז 50 ימים?
יצחק וקנין: 50 ימים.
יעקב אנוך: לגבי סעיף (א) – "לצרכי עיסקו הייחודיים" – אני לא יודע אם יש הגדרה מה זה עיסוקיו הייחודיים, כל אחד עיסוקיו הם עיסוקיו הייחודיים.
יעקב אנוך: מי פה מגדיר מה זה עיסוקו הייחודי?
איתי עצמון: הכוונה היא לעוסק שצריך את זה לצורך העיסוק שלו.
איתי עצמון: אתה מדבר על המלה "ייחודי" או "לצורך עיסקו"?
יעקב אנוך: עיסוקו הייחודי.
איתי עצמון: אני מוכרח לומר שגם אני שאלתי אתמול את נציגת משרד התחבורה למה בדיוק הכוונה, אולי כדאי שמשרד התחבורה יסביר.
שרית זוכוביצקי: כמו שהסברתי קודם, לפעמים יש עיסוקים שנותנים את השירות באמצעות הרכב, ויש צרכים מיוחדים, בדרך כלל זה בא לידי ביטוי בגודל.
שרית זוכוביצקי: זאת אומרת, כשיש דברים מיוחדים לסחוב, צינורות, כל דבר שיכול להיות רלוונטי לעסקיו הייחודיים של אדם.
שרית זוכוביצקי: אם אדם מוביל ברכב שלו צינור מיוחד והוא צריך תא מטען רחב או גבוה, ויש דגמים כאלה בחוץ-לארץ מתוצרים שהיבואנים פה קשורים איתם בהסכמים, הוא לא יכול לייבא לעצמו, אנחנו לא רוצים שהוא ייבא לעצמו, ולכן אנחנו נגדיר.
שרית זוכוביצקי: יש פה עניין רחב, אנחנו לא רוצים לצמצם את העניין, וברור לנו שכשיש מונית שהיא רכב נוסעים פרטי, שאדם רוצה להביא מונית מסוג כזה ולא מסוג כזה, אין פה צורך ייחודי.
שרית זוכוביצקי: הוא יכול לספק את שירות ההסעה, במונית נניח, ברכב נוסעים פרטי רגיל, מסוג כזה, מסוג אחר, אין לזה צורך ייחודי.
שרית זוכוביצקי: אבל כמו מורי הדרך שהצביעו על צורך ייחודי, ואני מניחה שהוא יסכים שאני לא יכולה להעלות על הדעת מי, כל אחד יציג את הצורך הייחודי, אנחנו גם נפעיל שיקול דעת, זאת אומרת, זה ברור.
שרית זוכוביצקי: לא נלך.
שרית זוכוביצקי: אם יציגו צורך ייחודי שהוא צורך ייחודי ברור.
איתי עצמון: אז מי שישקול זה בעצם הרשות המוסמכת לתת זיכיון?
שרית זוכוביצקי: מתי זה יבוא לידי מבחן?
שרית זוכוביצקי: כשיבואן יסרב.
שרית זוכוביצקי: כשהוא יגיד: סליחה, זה לא צורך ייחודי.
שרית זוכוביצקי: זה יבוא אלינו, ואנחנו נגיד: רגע.
איתי עצמון: מה שאני שואל הוא האם מדובר על משהו שיהיה כתוב ברישיון?
איתי עצמון: "המבקש רישיון לייבא רכב מדגם שאינו מייבא באופן סדיר".
שרית זוכוביצקי: לא.
שרית זוכוביצקי: תקנות הצו מספיקות.
קריאה: ברישיון יבוא כן.
שרית זוכוביצקי: לא, רישיון יבוא זה השלב הבא.
שרית זוכוביצקי: אה, במסגרת הבקשה, כן.
איתי עצמון: כן, זה מה ששאלתי.
קריאה: נכון נכון, זה ייבדק.
בועז גידנסקי: שרית, איך זה יגיע אליכם?
בועז גידנסקי: אם הם מתווכחים ביניהם.
שרית זוכוביצקי: הלקוח מתלונן.
בועז גידנסקי: ויש לכם סמכות להורות ליבואן להגיד שזה יבוא "עסקו מיוחד", והוא חייב לייבא את זה?
שרית זוכוביצקי: הסנקציה היא סנקציה של חלות ערבות, זאת אומרת יש פה חובה שבצידה חלות ערבות.
שרית זוכוביצקי: הסנקציה הזאת היא סנקציה חריפה, ואנחנו יכולים במסגרת הזאת להזמין לשימוע ולהפעיל את כובד משקלנו.
שרית זוכוביצקי: כמובן שבמסגרת הפעלת שיקול דעת יש לנו שיקול דעת בריא, ומהו צורך מיוחד ומהו לא צורך מיוחד, בשים לב לשירות שניתן.
שרית זוכוביצקי: אנחנו לא יכולים להגדיר את סוג השירות, זה יכול להיות כל שירות.
שרית זוכוביצקי: אינסטלטור שיש לו משהו מיוחד, מורה דרך שיש לו איזה בקשה מיוחדת.
יצחק וקנין: רצית משהו?
איתי עצמון: כן, רציתי לשאול לגבי סעיף 3ב(א), כתוב שם: "לייבא רכב מדגם שאינו מייבא באופן סדיר".
אבנר פלור: מתוצר ודגם.
איתי עצמון: מכיוון שבצו העיקרי מופיע המונח "תוצר", רציתי להבין מה ההבדל.
אבנר פלור: אז נכתוב "מתוצר ודגם".
איתי עצמון: מה המשמעות "מתוצר ודגם"?
אבנר פלור: יש את השם של היצרן, יש תוצר ויש דגם רכב.
אבנר פלור: ישנם יצרנים כאלה שהתוצר שלהם הוא לא בדיוק השם של היצרן.
אבנר פלור: לדוגמה "פז'ו" ו"סיטרואן", PSA זה השם של היצרן והתוצר זה "פז'ו" ו"סיטרואן", והדגם שלו זה הדגם הספציפי כמו "מזדה-3" שזה הכינוי המסחרי שלה.
אבנר פלור: אפשר לחדד, לשאלה שלך, מקסימום נוסיף "מתוצר ודגם", הכוונה שהיבואן קשור בהסכם עם אותו יצרן לגבי אותו תוצר ודגם.
איתי עצמון: אני פשוט מסתכל כרגע על הגדרת יבואן: "עוסק ביבוא רכב חדש מתוצר מסוים".
איתי עצמון: כלומר מדובר על אותו תוצר אבל על דגם אחר?
שרית זוכוביצקי: בדיוק.
איתי עצמון: אז זה בעצם לא "מתוצר ודגם".
איתי עצמון: נבהיר בנוסח שמדובר על אותו תוצר, אבל על דגם אחר הכלול באותו תוצר שהוא בדרך כלל מייבא.
שרית זוכוביצקי: אז איזה שינוי אתה מציע?
איתי עצמון: אני לא יודע כרגע איך ננסח את זה כניסוח סופי.
יצחק וקנין: תגידו את העיקרון, את הניסוח תשאירו לאחר כך.
יצחק וקנין: את העיקרון תגידו שיהיה מובן לכולם.
איתי עצמון: העיקרון, כפי שאני מבין כאן, שמדובר על דגם שכלול באותו תוצר שהיבואן מייבא לפי ההסכם שהוא קשור עמו.
יעקב אנוך: אני, אדוני היושב-ראש, לא באתי על סיפוקי בעניין של העיסוקים הייחודיים, כי לכל אחד יש עיסוקים ייחודיים משלו, ואצלו הם מוגדרים העיסוקים הכי ייחודיים שיש לו.
יעקב אנוך: אני מבקש שייכנס פה משהו, שהעיסוק הייחודי יאושר על-ידי משרד התחבורה.
יצחק וקנין: אבל הם אמרו את זה בהסבר שלהם.
יעקב אנוך: זה לא כתוב.
יעקב אנוך: תראו, המטלה הזאת להביא רכב מיוחד היא מטלה מאוד קשה.
יעקב אנוך: היא לא כלכלית, אי אפשר להיערך אליה, היא מאוד מורכבת, מאוד מסובכת, האפשרות לטעויות הן רבות מאוד, והסכמנו לעניין הזה.
יעקב אנוך: אנחנו חייבים שיהיו לנו ההגנות המינימליות ולא למצוא את עצמנו בסוף עם חליטת ערבות.
יעקב אנוך: ערבות היום היא 10,000,000 שקל.
יעקב אנוך: 30% מ-10,000,000 זה 3,000,000 שקל.
קריאה: לא, 8,000,000.
יעקב אנוך: 8,000,000, אז 2 ומשהו מיליון שקל.
יעקב אנוך: על פעולה של מישהו שהחליט, שיש לי ויכוח אתו אם זה כן מיוחד או לא מיוחד, אני לא רוצה שהוויכוח יהיה ביני ובינו.
יעקב אנוך: אני מוכן לתת את האמון במשרד התחבורה, ושיתווסף פה: "עיסקו הייחודיים" כפי שיאושר על-ידי משרד התחבורה.
איתי עצמון: אני שואל רגע את משרד התחבורה.
איתי עצמון: האם יש אפשרות אולי – אני מעלה כרגע רעיון – שהמשרד יפיץ איזה שהן הנחיות או אמות מידה כדי שבאמת יהיה ברור פחות או יותר על מה מדובר, שמדובר על צרכי עיסקו הייחודיים?
שרית זוכוביצקי: איזה הגדרות?
איתי עצמון: לא, דיברתי על אמות מידה, זאת לא חייבת להיות הגדרה.
יצחק וקנין: לא הגדרות.
שרית זוכוביצקי: זאת אומרת, אתם אומרים שאנחנו נכתוב נוהל.
שרית זוכוביצקי: זה יהיה מאוד קשה להגדיר את זה.
איתי עצמון: אז אם לכם קשה להגדיר, איך יהיה אפשר ליישם את זה?
שרית זוכוביצקי: כמו שאמרתי: אדם רוצה להוביל צינור.
יצחק וקנין: לא, אתם מטילים פה על היבואן חובה גדולה מאוד.
יצחק וקנין: היבואן לא רוצה להתנער, הוא רוצה לעשות את הפעולה שלו בצורה מסודרת.
יצחק וקנין: אתה נתקל עם לקוח שבא בכל מיני טענות אחרי שהוא מקבל את הרכב.
יצחק וקנין: היבואן פעל בהתאם למה שביקש ממנו, שזה לא איזה דגם שהוא מייבא אותו ויודע את הבעייתיות עם כל מיני ניואנסים כאלו ואחרים.
יצחק וקנין: יש פה רכב ייחודי שמביאים אותו, יכול להיות שזה רכב אחד במדינת ישראל, צריך לחשוב על כל הדברים.
יצחק וקנין: צריך גם לתת איזה פתח ליבואנים כדי שמחר לא יעמדו בפני תביעות כל שני וחמישי מאותם אלה שרוצים לרכוש רכב מיוחד.
יצחק וקנין: צריך לחשוב משהו, כדי שייתן להם מענה.
יצחק וקנין: אני לא רואה, חלילה וחס, שהיבואנים רוצים להתחמק ממשהו.
יצחק וקנין: הם פשוט רוצים שהדברים יהיו ברורים, גם לאותו אחד שמזמין את הרכב.
יצחק וקנין: יכול להיות שיהיו בעיות כאלו ואחרות, לא יודע מה, תחשבו.
שרית זוכוביצקי: אפשר לכתוב מסמך עקרונות, לשלוח נוהל ליבואנים.
איתי עצמון: אז אני מציע שנעגן את זה כאן.
איתי עצמון: שמשרד התחבורה יקבע אמות מידה לעניין יבואן שמייבא רכב ביבוא מיוחד, ושהנוהל הזה יופקד לעיון הציבור במשרד התחבורה ויפורסם באתר האינטרנט של המשרד.
שרית זוכוביצקי: אין בעיה.
איתי עצמון: אנחנו נשלב את זה כאן?
יצחק וקנין: את הניסוח תעשו, מקובל עלינו העיקרון.
יצחק וקנין: אני מצביע על סעיף 2, כולל כל הסעיפים עד (ד), כולל התיקונים שהצענו, רבותי: תוספת הימים ל-50 יום וגם התיקון שהוצע כרגע.
יצחק וקנין: מי בעד, רבותי?
יצחק וקנין: תקנה 3, סעיף 16א.
שרית זוכוביצקי: תיקון תקנה 16א: בסעיף 16א לצו העיקרי – בסעיף קטן (ב) בסופו יבוא: "ואם הרכב הובא ביבוא מיוחד – באמצעות מוסך שירות אחד לפחות".
שרית זוכוביצקי: בסעיף קטן (ה) בסופו יבוא: "ואם ייבא רכב שיוצר בשלבים ביבוא מיוחד כאמור בסעיף 3ב(ב)".
שרית זוכוביצקי: פה זה כמובן צריך להיות (3), נכתב (1) בטעות.
שרית זוכוביצקי: אחרי סעיף קטן (ט) יבוא – אני אקריא את הנוסח ואחר כך נדבר על השינויים – "(י) לא יסרב יבואן לבקשת עוסק לייבא עבורו רכב חדש ביבוא מיוחד אם הרכב מקיים אחד מאלה: הוא יוצר בשלמות על-ידי יצרן הרכב ולא שונה לאחר שירד מפס הייצור של היצרן.
שרית זוכוביצקי: (2) הוא רכב המיוצר בשלבים המשווק על-ידי יצרן הרכב שהחל בייצורו או מי מטעמו".
שרית זוכוביצקי: אמרתי שהצו מורכב משני חלקים.
שרית זוכוביצקי: חלק אחד זה התנאים לקבלת הרישיון וחלק שני זה חובות היבואן לאחר קבלת הרישיון כלפי הלקוחות.
שרית זוכוביצקי: גם פה עשינו הקלה ליבואנים כאשר הם מביאים רכב ביבוא מיוחד, אותו רכב ייחודי שהם לא מייבאים בצורה סדרתית.
שרית זוכוביצקי: ההקלה הראשונה היא מתן שירותים באמצעות מוסך שירות אחד, להבדיל ממוסך שירות מרכזי.
שרית זוכוביצקי: ההקלה השנייה היא מתן האחריות.
שרית זוכוביצקי: כמו שאמרנו קודם, האחריות היא תנאי לקבלת הרישיון וגם תנאי אחר כך לתת את האחריות אחרי קבלת הרישיון.
שרית זוכוביצקי: והסעיף האחרון זה החובה שלא לסרב לתת שירות.
שרית זוכוביצקי: פה באנו בדברים עם היבואנים.
איתי עצמון: וגם אתי אתמול.
שרית זוכוביצקי: הם ביקשו לעשות נוסח שעולה בקנה אחד עם הוראות חוק הפיקוח.
שרית זוכוביצקי: חשבנו על זה ולא חשבנו שיש עם זה בעיה.
שרית זוכוביצקי: ולכן אנחנו מציעים בסעיף (י) לתקן את הנוסח כך שייכתב כך: לא יסרב יבואן – להוסיף את המלים "סירוב בלתי סביר" – לבקשת עוסק לייבא עבורו רכב חדש ביבוא מיוחד, ולהוסיף את המלים "מהיצרן עמו הוא קשור בהסכם", כדי להבהיר שאין לנו שום כוונה שמישהו יבקש מיבואן לייבא רכב מיוחד מיצרן שהוא לא קשור אתו בהסכם ושאין לו דרך אופרטיבית להביא את הרכב.
שרית זוכוביצקי: ולעגן אלמנט שיהווה סירוב סביר, והוא אם היבואן פנה, לבקשת עוסק, ליצרן והיצרן סרב לספק לו את הרכב, זה לא ייחשב סירוב בלתי סביר.
שרית זוכוביצקי: ולכן אנחנו מציעים להוסיף סיפא שתגיד: סירוב יצרן לספק את הרכב לא ייחשב סירוב בלתי סביר לעניין סעיף קטן (י).
שרית זוכוביצקי: זאת אומרת אם היבואן רצה לייבא עבור העוסק, פנה ליצרן והיצרן לא הסכים לספק לו את הרכב בשום אופן, אי-אפשר להטיל את החובה הזאת על היבואן.
קריאה: איך נדע שהיצרן סירב?
שרית זוכוביצקי: כמובן נבדוק את זה.
קריאה: איך נבדוק את זה?
שרית זוכוביצקי: יש כנראה מכתב יצרן.
יצחק וקנין: ברור שזה יצטרך להיות מגובה באסמכתא, לא דברים בעל-פה.
קריאה: שיירשם שזה יהיה מגובה באסמכתאות של היצרן.
אבנר פלור: ולא רק זה, גם בשעת הצורך נבדוק את זה גם.
יצחק וקנין: אלו דברים ברורים.
איתי עצמון: אני מבקש לשאול לגבי רכב שיוצר בשלבים.
איתי עצמון: אני מסתכל על ההגדרה בתקנות התעבורה, בתקנה 282, וכתוב שם שמדובר על רכב שיוצר בידי כמה יצרנים והושלם תהליך ייצורו.
איתי עצמון: יש יצרן עיקרי?
אבנר פלור: מה שקורה במקרה הספציפי הזה שמדברים עליו, כמו רכב סיור ותיור, שיש מקרים שהרכב מיוצר אצל היצרן הראשי כמו "שברולט" או כל מיני תוצרים אחרים, ואחרי זה הוא עובר לבונה מרכבים.
אבנר פלור: יש מקרים שהוא מאושר גם על-ידי היצרן, אותו בונה מרכבים, והוא מבצע את השינויים להתאים אותו לאותו ייעוד של המבקש.
אבנר פלור: זאת אומרת, אחרי השלב של היצרן יש עוד שלב שעובר במפעל נוסף.
יצחק וקנין: ודאי, כמו מרכב ארגז.
יצחק וקנין: אתה מקבל רכב מגולח, מה שנקרא, עליו מרכיבים את המרכב של הנוסעים וכל מה שצריך.
קריאה: כמו אוטובוסים למשל.
איתי עצמון: מי ייתן את האחריות?
אבנר פלור: תלוי.
אבנר פלור: במקרה שזה מרכבים בארגז לדוגמה, אז יש את החלק של האחריות שנותן היצרן לגבי השלדה והחלקים האוטומטיביים, ולגבי המרכב נותן יצרן המרכב.
אבנר פלור: במקרה הזה גם.
איתי עצמון: כלומר כשדיברנו בסעיף הקודם על מלוא האחריות שנותן היצרן, כאשר דובר על רכב שיוצר בשלבים, אז בעצם אומר שמדובר על אחריות לחלקים מסוימים, ויצרן אחר נותן אחריות לחלקים שונים?
אבנר פלור: לא, בסעיף הזה ישנם מקרים שהיבואן עצמו לא יוכל להביא את הרכב כי אין לו את מלוא האחריות מהיצרן, זה אחד המקרים.
אבנר פלור: אז במקרה הזה הוא לא ייבא, במקרים שהיצרן לא נותן את מלוא האחריות.
איתי עצמון: כלומר בסעיף הקודם שהוועדה אישרה, שמדבר על זה שיבואן רכב ביבוא מיוחד המבקש לייבא רכב שיוצר בשלבים ייתן לרכב את מלוא האחריות שנתן לו היצרן, אתה אומר שאם יש כמה יצרנים - - -
יצחק וקנין: לא, זה במקרה שהרכב מגיע לפה בצורה - - - ברור שהוא נותן לו את כל האחריות.
איתי עצמון: השאלה היא פשוטה: מי נותן את מלוא האחריות במקרה הזה?
אבנר פלור: אם הרכב הזה משווק על-ידי היצרן, לא חשוב שהוא עושה עוד שלבים, יצרן הרכב נותן את מלוא האחריות.
שרית זוכוביצקי: והדרישה היא כזאת.
שרית זוכוביצקי: אם תשימו לב, מדובר: רכב מיוצר בשלבים משווק על-ידי היצרן שהחל בייצורו.
שרית זוכוביצקי: אנחנו חוזרים אחורה, אנחנו מתירים רכב שיוצר בשלבים, מדובר ביצרן שהחל בייצורו.
איתי עצמון: איפה?
שרית זוכוביצקי: (י)(2).
שרית זוכוביצקי: עם בעיית האחריות.
איתי עצמון: "ולא שונה לאחר שירד מפס הייצור של היצרן".
שרית זוכוביצקי: לא, תיקון בסעיף 16א, אחרי סעיף קטן (ט) יש (י)(1) ו-(2), תראה ב-(2).
איתי עצמון: אה, "שהחל בייצורו".
איתי עצמון: ומה זה "מי מטעמו"?
אבנר פלור: כמו שאמרתי, יכולים להיות מקרים שאותו בונה מרכבים הוא בעצם השלוחה של היצרן.
יצחק וקנין: הוא זרוע ארוכה שלו.
אבנר פלור: אני לא יכול לתת לכם דוגמאות, אבל ישנם מקרים כאלה.
אבנר פלור: זאת הכוונה.
יצחק וקנין: אין הערות לסעיף 16א, כולל תתי-הסעיפים (1) עד סעיף קטן (2).
יצחק וקנין: בעד סעיף 3 – פה אחד
יצחק וקנין: 4: תיקון תקנה 16ב.
שרית זוכוביצקי: תיקון תקנה 16ב: בסעיף 16ב(א) לצו העיקרי – בפסקת משנה (1), במקום "לסעיף" יבוא "לסעיפים 3ב(ב)".
שרית זוכוביצקי: אחרי פסקה (11) יבוא: "(12) סרב לבקשת עוסק לייבא עבורו רכב חדש בניגוד לסעיף 16א(י) – 30%".
שרית זוכוביצקי: אני אסביר.
שרית זוכוביצקי: זה סעיף הסנקציה.
שרית זוכוביצקי: זאת אומרת, כנגד החובות שאנחנו מטילים על היבואן אנחנו מוסמכים לחלט ערבות במידה שהיצרן לא מלא אחר החובות שלו.
שרית זוכוביצקי: רק אגיד שבשיחה מוקדמת, במסגרת ההרחבה של התנאים וההקלות, אנחנו רוצים להוסיף עוד סעיף עבירה אחד, וזה לעניין הוראות שימוש בשפה האנגלית.
שרית זוכוביצקי: אנחנו נוסיף, תיכף אקריא את השינוי, כדי שסעיף הסנקציה יתייחס לכל הסעיפים החדשים המוצעים.
איתי עצמון: מכיוון שהפניתי את תשומת לבך שבפסקה (1) כתוב: לא מסר הוראות שימוש בעברית.
שרית זוכוביצקי: אז הסעיפים האלה מתייחסים להפרת הנושא של מוצרי תעבורה, כמובן אם סירב לספק את הרכב לעוסק על-פי הבקשה.
שרית זוכוביצקי: והסעיף שאנחנו רוצים להוסיף וגם אליו התייחסנו במסגרת ההקלות שנתנו ליבואנים שמייבאים רכב ביבוא מיוחד, אני אקריא את זה: בפסקה (10), אחרי "הוראות שימוש בעברית" יבוא "או באנגלית" ואחרי "סעיף 13" יבוא "או סעיף 3ב(3)".